Zöld utat kapott a SpaceX | Bumm.sk
2019. február 26. kedd - 13:15
Egyik jelentős mérföldkövéhez érkezik szombaton a NASA kereskedelmi űrhajós programja, a 6,8 milliárd dolláros Commercial Crew Program, amelynek egyik fő célja, hogy magántőke és magáncégek bevonásával juttassanak újra amerikai földről, amerikai rakétával, amerikai űrhajósokat az űrbe, elsősorban a Nemzetközi Űrállomásra (ISS). A NASA részben a CCP-től várja az amerikai űrprogram új életre kelését, amivel végre megszűnne az oroszoktól való függés.
A NASA programmenedzsere pénteken adtak zöld utat a teszthez, aminek során a Crew Dragon űrhajósok nélkül, műszerekkel megpakolva indul az ISS-hez. Az űrhajó egy nap alatt közelíti meg az űrállomást, azaz másnap, vasárnap reggel, magyar idő szerint fél tíz körül közelíti meg az ISS-t, és kezdi meg a dokkolást, írja a CBS. Ha nem történik semmilyen műszaki fennakadás, akkor magyar idő szerint délután háromnegyed háromkor nyitják ki az ISS-en tartózkodó űrhajósok – Oleg Konyonenko (Roszkozmosz), David Saint-Jacques (CSA) és Anne McClain (NASA) – az űrhajó ajtaját.
Ha sikerül az aktuális menetrendet tartani és a mostani teszt eredményei is jól alakulnak, akkor júliusban már egy emberes űrrepülés következik: a Crew Dragont űrhajósok is kipróbálják. A NASA-nak júliusig van szerződése Szojuz-repülésekre. Ha minden jól megy, akkor ősztől újra indulhatnak a menetrend szerinti emberes űrrepülések az ISS-re a floridai űrközpontból.